CELEX: 32008D0363
Language: el
Date: 2008-04-14 00:00:00
Title: 2008/363/ΕΚ: Απόφαση του Συμβουλίου, της 14ης Απριλίου 2008 , για την παράταση της απόφασης 2005/321/ΕΚ σχετικά με τον τερματισμό της διαδικασίας διαβουλεύσεων με τη Δημοκρατία της Γουινέας στο πλαίσιο του άρθρου 96 της συμφωνίας του Κοτονού

9.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/29
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 14ης Απριλίου 2008
   για την παράταση της απόφασης 2005/321/ΕΚ σχετικά με τον τερματισμό της διαδικασίας διαβουλεύσεων με τη Δημοκρατία της Γουινέας στο πλαίσιο του άρθρου 96 της συμφωνίας του Κοτονού
   (2008/363/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού, στις 23 Ιουνίου 2000 (1), και τροποποιήθηκε στο Λουξεμβούργο στις 25 Ιουνίου 2005 (2), και ιδίως το άρθρο 96,
   την εσωτερική συμφωνία μεταξύ των εκπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τα μέτρα που πρέπει να ληφθούν και τις διαδικασίες που πρέπει να τηρηθούν για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Η απόφαση 2005/321/ΕΚ του Συμβουλίου (4), προβλέπει χρονική περίοδο ισχύος τριάντα έξι μηνών από την ημερομηνία της έγκρισής της για την παρακολούθηση των κατάλληλων μέτρων.
            
         
               (2)
            
            
               Κατά το πέρας της συγκεκριμένης περιόδου παρακολούθησης, πολλές δεσμεύσεις έχουν εκπληρωθεί και έχουν αναληφθεί συγκεκριμένες πρωτοβουλίες για την εκπλήρωση των βασικών δεσμεύσεων που εναπομένουν. Εντούτοις, πρέπει ακόμα να τεθούν σε εφαρμογή διάφορα σημαντικά μέτρα σε σχέση με ουσιώδη στοιχεία της συμφωνίας του Κοτονού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ισχύς της απόφασης 2005/321/ΕΚ παρατείνεται κατά δώδεκα μήνες. Θα επανεξετάζεται συστηματικά ανά εξάμηνο.
   Η επιστολή προς τον πρωθυπουργό της Δημοκρατίας της Γουινέας επισυνάπτεται στην παρούσα απόφαση.
   Άρθρο 2
   Τα μέτρα που θεσπίζονται στην απόφαση 2005/321/ΕΚ ως μέρος των κατάλληλων μέτρων κατά την έννοια του άρθρου 96 παράγραφος 2 στοιχείο γ) της συμφωνίας του Κοτονού παραμένουν αμετάβλητα.
   Άρθρο 3
   Η παρούσα απόφαση αρχίζει να ισχύει από την ημερομηνία της έκδοσής της.
   Λήγει στις 14 Απριλίου 2009.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 14 Απριλίου 2008.
      
         
            Για το Συμβούλιο
         
         
            Ο Πρόεδρος
         
         I. JARC
         
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 287 της 28.10.2005, σ. 4.
   
      (3)  ΕΕ L 317 της 15.12.2000, σ. 376.
   
      (4)  ΕΕ L 104 της 23.4.2005, σ. 33.
   
      ΠΑΡΑΡΤΗΜΑ
      Επιστολή προς τον πρωθυπουργό, αρχηγό της κυβέρνησης της Δημοκρατίας της Γουινέας
      Κύριε πρωθυπουργέ,
      Η Ευρωπαϊκή Ένωση αποδίδει ιδιαίτερη σημασία στις διατάξεις του άρθρου 9 της συμφωνίας του Κοτονού. Ο σεβασμός των ανθρωπίνων δικαιωμάτων, οι δημοκρατικές αρχές και το κράτος δικαίου, στα οποία στηρίζεται η εταιρική σχέση ΑΚΕ-ΕΕ αποτελούν ουσιαστικά στοιχεία της εν λόγω συμφωνίας και, κατά συνέπεια, θεμέλιο των σχέσεών μας.
      Η Ευρωπαϊκή Ένωση έκρινε το 2004 ότι η πολιτική κατάσταση στη Γουινέα αποτελούσε παραβίαση αυτών των ουσιωδών στοιχείων και ξεκίνησε τον Ιούλιο του 2004 διαβουλεύσεις στο πλαίσιο του άρθρου 96 της συμφωνίας. Αυτές οι διαβουλεύσεις κατέληξαν σε συμπεράσματα που ανακοινώθηκαν στον αρχηγό της κυβέρνησης σε προηγούμενη επιστολή, της 14ης Απριλίου 2005.
      Τα κατάλληλα μέτρα προβλέπουν περίοδο παρακολούθησης 36 μηνών που λήγει στις 14 Απριλίου 2008. Κατά τη διάρκεια αυτής της περιόδου μπόρεσε να πραγματοποιηθεί ενισχυμένος πολιτικός διάλογος, που συμπεριελάμβανε, μεταξύ άλλων, τη διεξαγωγή τεσσάρων κοινών αποστολών παρακολούθησης του Συμβουλίου και της Επιτροπής τον Μάιο του 2005, τον Φεβρουάριο του 2006, τον Μάιο του 2007 και τον Μάρτιο του 2008, καθώς και την επίσκεψη του Επιτρόπου κ. Michel τον Οκτώβριο του 2006. Κατά τα τέλη Δεκεμβρίου του 2006, ενόψει της σημειωθείσας προόδου, η Ευρωπαϊκή Ένωση αποφάσισε να θέσει στη διάθεση της Γουινέας το κονδύλιο Α του ένατου ΕΤΑ που αντιπροσωπεύει ποσό 85,8 εκατ. ευρώ.
      Η τελευταία αποστολή παρακολούθησης μπόρεσε έτσι να επιβεβαιώσει ότι τα μέτρα που ελήφθησαν από τις αρχές της Γουινέας υπήρξαν εν γένει θετικά, ιδίως ως προς την εκλογική διαδικασία, που ενισχύθηκε έντονα από την Ευρωπαϊκή Ένωση, και στον τομέα των μακροοικονομικών πολιτικών. Εντούτοις, η διοργάνωση βουλευτικών εκλογών, συμπεριλαμβανομένης της ημερομηνίας των εκλογών, που αποτελεί μια από τις βασικές δεσμεύσεις που αναλήφθηκαν από την κυβέρνηση της Γουινέας, δεν έχει ακόμα οριστικοποιηθεί. Ενόψει της ισχύουσας δυναμικής, αυτές οι δεσμεύσεις φαίνεται ότι μπορούν να εκπληρωθούν εντός περιόδου δώδεκα μηνών.
      Η Ευρωπαϊκή Ένωση, έχοντας επίγνωση της θετικής δράσης που έχει αναληφθεί στη Γουινέα και αυτών που εναπομένει ακόμα να πραγματοποιηθούν, αποφάσισε να παρατείνει την περίοδο παρακολούθησης της απόφασης της 14ης Απριλίου 2005 σε 48 μήνες, ούτως ώστε να επιτρέψει στις αρχές της Γουινέας να εκπληρώσουν το σύνολο των δεσμεύσεων που έχουν αναλάβει. Η απόφαση αυτή μπορεί να επανεξετασθεί ανά πάσα στιγμή ανάλογα με την πορεία της κατάστασης.
      Σχετικά με το θέμα, εξακολουθούν να εφαρμόζονται τα κατάλληλα μέτρα που σας κοινοποιήθηκαν στην προηγούμενη αλληλογραφία μας της 14ης Απριλίου 2005.
      Δεχθείτε παρακαλώ, κύριε πρωθυπουργέ, την έκφραση της βαθύτατης εκτίμησής μου.
      
         Βρυξέλλες,
         
            
               Για την Επιτροπή
            
         
         
            
               Για το Συμβούλιο